তাইওয়ানে ৭.২ মাত্রার ভূমিকম্প, নিহত অন্তত ১
পূর্ব এশিয়ায় স্বঘোষিত দ্বীপরাষ্ট্র তাইওয়ানে ৭ দশমিক ২ মাত্রার ভূমিকম্পে অন্তত একজন মারা গেছেন। আহত হয়েছেন ৫০ জনের বেশি।
আজ বুধবার স্থানীয় সময় সকাল ৮টায় দ্বীপটি প্রচণ্ড ভূমিকম্পে কেঁপে উঠে।
গত ২৫ বছরে তাইওয়ানে এই প্রথম এত শক্তিশালী ভূমিকম্প দেখা গেল।
বার্তা সংস্থা রয়টার্স জানায়, তাইওয়ানের ভূমিকম্পের জেরে প্রতিবেশী জাপান ও ফিলিপাইনে সুনামি সতর্কতা দিলেও পরে তা তুলে নেওয়া হয়।
তাইওয়ানের দমকল বাহিনীর বরাত দিয়ে প্রতিবেদনে আরও বলা হয়, ধারণা করা হচ্ছে দ্বীপটির পূর্বাঞ্চলীয় হুয়ালিয়েন পার্বত্য এলাকায় যিনি মারা গেছেন তিনি ভূমিধসের কারণে পাথর চাপায় প্রাণ হারিয়ে থাকতে পারেন।
হুয়ালিয়েন কাউন্টিকে ভূমিকম্পের কেন্দ্র হিসেবে প্রতিবেদনে উল্লেখ করা হয়েছে।
তাইওয়ানের আবহাওয়া বিভাগ জানিয়েছে, ভূমিকম্পের গভীরতা ছিল সাড়ে ১৫ কিলোমিটার।
ভূমিকম্পে অন্তত ২৬টি ভবন ভেঙে পড়েছে। এর অর্ধেকের বেশি হুয়ালিয়েনে। সেখানে ধ্বংসস্তূপে ২০ জনের মতো আটকা পড়েছেন। তাদের উদ্ধারের চেষ্টা চলছে।
মার্কিন সংবাদমাধ্যম সিএনএন জানিয়ে, তাইওয়ানের সঙ্গে বৈরী সম্পর্ক থাকা সত্ত্বেও প্রতিবেশী চীন দ্বীপটিতে সহায়তা পাঠানোর প্রস্তাব দিয়েছে।
চীনের তাইওয়ানবিষয়ক দপ্তরের মুখপাত্র ঝু ফেংলিয়ান বলেন, 'এ ঘটনায় মূল ভূখণ্ডের সংশ্লিষ্টজনরা বেশ উদ্বিগ্ন। ক্ষতিগ্রস্তদের প্রতি সহমর্মিতা প্রকাশ করছি।'
'পরিস্থিতির প্রতি নজর রাখা হচ্ছে' উল্লেখ করে তিনি আরও বলেন, 'আমরা সেখানে ত্রাণ সহায়তা পাঠাতে চাই।'

পূর্ব এশিয়ায় স্বঘোষিত দ্বীপরাষ্ট্র তাইওয়ানে ৭ দশমিক ২ মাত্রার ভূমিকম্পে অন্তত একজন মারা গেছেন। আহত হয়েছেন ৫০ জনের বেশি।